Uldbegavet - stedet hvor trådene samles.: september 2012
Tadaaa må jeg præsentere? - Et stykke færdig kjole med mønstret bærestykke. Jeg faldt over modellen på Hjelholt uldspinderis hjemmeside og måtte bare strikke den. Den har været ok at strikke. Øverste del krævede lidt opmærksomhed, men derefter gik det bare rundt og rundt i glatstrik med udtagninger. Garnet er lækkert at strikke med og jeg elsker den glans det har.
Som i måske kan skimte i hjørnet på det øverste billede står min strikkekurv med alle mine ufoer pakket ind i plastik poser. Jeg læste fornylig et skræmmende indlæg om en strikkesøster, der havde fundet møllarver i en ufo, der havde været parkeret et stykke tid. Vildt ulækkert synes hun og strikketøjet blev da også øjeblikkelig kasseret. Et skræmmende scenarie som jeg har hørt om før, derfor er alt mit garn pakket i plastik kasser og nu er indholdet af strikkekurven også lagt i plastikposer. Ikke så hyggeligt at se på, men sådan bliver det fremover. Gad vide hvorfor man ikke bare mølbehandler garnet ligesom i gamle dage?
Ovenpå sådan et uhyggeligt indslag, må jeg vist hellere ile til en faktaboks:
Model: Kjole med mønstret bærestykke dess. nr. 82047 fra Dansk Pelsuld..
Garn: Dansk pelsuld 8/2 400 gram mørk syren. En rest i grå, sort og æblegrøn.
Pinde: Addi turbo nr. 3 og 3½.
I strikkekurven ligger nu en netop påbegyndt Helga Isager model, en "Simplest sweater" fra Ravelry, en nederdel fra Drops og model Venus fra design.club.dk, som aldrig rigtig fangede mig. Nu vil jeg gå i tænkeboks om noget af det skal trævles op eller færdiggøres. God weekend til jer alle i blogland.